Opetus- ja kulttuuriministeriö

kirjaamo@minedu.fi

perusopetus@minedu.fi

Lausuntopyyntönne 24.4.2017/Dnro OKM/13/010/2017

Luonnos hallituksen esitykseksi eduskunnalle laiksi perusopetuslain väliaikaisesta muuttamisesta - toisen kotimaisen kielen kokeilu

Akava ry lausuu kunnioittavasti seuraavaa:

**Lausunnon keskeinen sisältö**

* Akavan pitää lakiluonnosta niin ongelmallisena, ettei siihen perustuvaa hallituksen esitystä tule antaa eduskunnalle.
* Monipuolinen kielitaito tukee työuraa ja on osa yleissivistystä. Poisvalintojen sijaan oppilaita pitää kannustaa ja antaa mahdollisuus opiskella sekä toista kotimaista kieltä, että kahta vierasta kieltä jo perusopetuksessa.
* Koska opiskelijoiden valinnanvapaus rajoittuu esitysluonnoksessa niihin kieliin, joita opetuksen järjestäjä tarjoaa, johtaa esitetty malli todennäköisimmin kielivalikoiman supistumiseen kielipääoman monipuolistumisen sijaan. Todellinen valinnanvapaus edellyttää, että opetuksen järjestäjillä on tarpeeksi resursseja sekä osaavaa opetushenkilökuntaa monipuolisen kielivalikoiman tarjoamiseksi.
* Toisen kotimaisen kielen osaaminen on välttämätöntä jatko-opinnoissa menestymisen ja virkaan valituksi tulemisen kannalta. Lakiluonnos ei turvaa kokeiluun osallistuvien opiskelijoiden tosiasiallista yhdenvertaisuutta jatko-opinnoissa ja työelämässä.
* Esitysluonnos ei kohtele yhdenvertaisesti suomen- ja ruotsinkielisten kieliryhmiä ja voi johtaa sosioekonomisten erojen kasvuun koulutuksessa.

Akavan mielestä esitetyn lakiluonnoksen mukaista hallituksen esitystä ei tule antaa eduskunnalle. Lakimuutos ja sen mukainen kokeilu eivät toteuta Sipilän hallituksen hallitusohjelman sekä osaamisen ja koulutuksen kärkihankkeen tavoitetta kieltenopiskelun lisäämisestä ja monipuolistamisesta. Tutkimusten valossa vaarana on jopa päinvastainen kehitys. Lausunnossaan Akava käy läpi keskeisimpiä lakiluonnoksen epäkohtia.

**Kielikokeilu ei toteuta hallitusohjelman tavoitteita**

Suomi on kielellisesti moninaistunut. Silti noin 90 prosenttia oppilaista valitsee englannin ensimmäiseksi vieraaksi kieleksi. Samalla muiden valinnaisten ja vapaaehtoisten kielten opiskelu on vähentynyt selvästi viimeisessä 10 vuodessa. Opetushallituksen mukaan noin 80 prosenttia peruskoululaisista opiskelee vain kahta pakollista kieltä ja ainoastaan joka viides oppilas opiskelee kolmea vierasta kieltä.

Kieltenopetuksen lisääntyvää valinnaisuutta perustellaan sillä, että näin saataisiin monipuolistettua kielivalikoimaa. Tästä ei kuitenkaan ole näyttöjä. Esimerkiksi toisen kotimaisen kielen muuttaminen vapaaehtoiseksi ylioppilaskirjoituksissa ei ole johtanut kieltenopiskelun monipuolistumiseen lukiossa, vaan päinvastaisesti kieltenopiskelun vähenemiseen.

Yhä useampi kunta tarjoaa enää vain pakollisia kieliä, kuten käy ilmi tilastoista ja esitysluonnoksen perusteluista. Samanaikaisesti useat kunnat ovat tehneet päätöksiä vapaaehtoisten kielten aloittavien ryhmien vähimmäiskoon kasvattamisesta, mikä etenkin pienissä kouluissa johtaa siihen, ettei ryhmiä synny.

Koska esitysluonnoksessa opiskelijoiden valinnanvapaus rajoittuu niihin kieliin, joita koulutuksen järjestäjä tarjoaa, johtaa esitetty malli todennäköisimmin kielivalikoiman supistumiseen kielipääoman monipuolistumisen sijaan. Todellinen oppilaiden valinnanvapaus edellyttäisi, että opetuksen järjestäjillä olisi tarpeeksi resursseja sekä osaavaa opetushenkilökuntaa monipuolisen kielivalikoiman tarjoamiseksi.

**Monipuolinen kielitaito tukee opintoja ja työuraa**

Kielivalikoiman ja valinnanvapauden lisääminen ovat periaatteessa kannatettavia asioita, mutta esitysluonnos jättää liian paljon sattuman varaan.

Kielikokeilun vaarana on, että myöhemmin toisen asteen tai korkea-asteen opinnoissa toisen kotimaisen kielen osaamisen hankkiminen saattaisi jäädä oppilaan vastuulle ja mahdollisesti hänen itsensä kustannettavakseen, kuten esitysluonnoksessakin todetaan. Akava ei voi kannattaa tilannetta, jossa riittävän kielitaidon hankkiminen jäisi opiskelijan vastuulle lisäten sosioekonomisesta asemasta johtuvia eroja koulutuksessa.

Esitysluonnoksen mukaan kokeiluun osallistujat valitaan alueellisesti ja kieliryhmittäin mahdollisimman edustavasti. Kokeiluun voivat osallistua luvan saaneiden opetuksen järjestäjien perusopetuksessa olevat oppilaat, jotka aloittavat 5. tai 6. vuosiluokalla 1. päivänä elokuuta 2018 alkavana lukuvuonna, eivätkä ole aloittaneet toisen kotimaisen kielen opiskelua. Koska ruotsinkielisissä kouluissa toinen kotimainen kieli aloitetaan tyypillisesti pitkänä vieraana kielenä viimeistään 3.vuosiluokalla, on oletettavaa, ettei kokeiluun osallistuisi kovin moni ruotsinkielinen koulu. Näin ollen kokeilua ei olisi mahdollista toteuttaa yhdenvertaisesti molemmissa kieliryhmissä, vaan se painottuisi suomenkielisiin kouluihin.

Kielivalintojen yksipuolistuessa ovat työelämän kielitaitotarpeet kehittyneet päinvastaiseen suuntaan kansainvälistymisen seurauksena. Englannin kielen taito on perusedellytys, jonka rinnalla on yhä kasvava tarve useamman vieraan kielen taitajille.

Poisvalintojen sijaan oppilaita pitäisi kannustaa ja antaa mahdollisuus opiskella sekä toista kotimaista kieltä, että kahta vierasta kieltä jo perusopetuksessa. Yksi keino tähän olisi velvoittaa opetuksen järjestäjät tarjoamaan ainakin yhtä A2-kieltä nykyisten velvoitettujen kielten (A1 ja B1) ohella. Näin turvattaisiin parhaiten oppilaiden alueellinen tasa-arvo ja mahdollisuudet monipuolisiin kieliopintoihin.

Akava ry

Sture Fjäder Pekka Piispanen

puheenjohtaja johtaja